Region Nordjylland har uden gyldig grund nægtet TV2 Nord aktindsigt i dokumenter vedrørende den meget omdiskuterede sygehusgrund i Terndrup. En sag som TV2 Nord har fulgt tæt i mere end et år i bestræbelserne på at få kastet lys over, hvorvidt grunden var kraftigt forurenet med kviksølv, ligesom TV2 Nord har arbejdet på at få regionens håndtering af hele forløbet omkring den stærkt omdiskuterede grund frem i lyset. Ankestyrelsen fastslår i afgørelsen, at Region Nordjylland har begrænset TV2 Nords indsigt i dokumenterne uden at have givet en begrundelse for, hvorfor TV2 Nord ikke må se vigtige dokumenter i sagen. - Vi er tilfredse med, at Ankestyrelsen nu har givet os medhold samtidig med, at Region Nordjylland har fået en løftet pegefinger. Med Ankestyrelsens afgørelse i hånden vil vi nu igen bede regionen om aktindsigt i dokumenter, som vi mener kan være afgørende for, at vi og dermed nordjyderne kan få det indblik i sagen, som vi mener, at alle har krav på, siger chefredaktør Tino Pedersen, TV2 Nord. Grunden, hvor det gamle sygehus lå i Terndrup, har siden sommeren 2016 været genstand for et juridisk slagsmål om skjult forurening, olieforurening og hvem der havde ansvaret – og dermed skulle betale regningen. Et slagsmål, der udover Region Nordjylland har omfattet det konkursramte og omdiskuterede nedbrydningsfirma IF samt Rebild Kommune. Det er hele dette forløb og spil, som TV2 Nord siden sommeren 2016 har arbejdet på at afdække. Grunden blev tidligere dette efterår erklæret ren og egnet til byggeri, og der er udsigt til, at der skal bygges almennyttige ældreboliger på området.
Ankestyrelsen har givet TV2 Nord medhold i sag om aktindsigt, hvor Region Nordjylland uden gyldig grund har nægtet adgang til aktindsigt i dokumenter om sygehusgrunden i Terndrup.